**Ministru kabineta noteikumu projekta „Grozījumi Ministru kabineta 2010. gada 2. marta noteikumos Nr. 215 "Noteikumi par valsts atbalsta piešķiršanu zivsaimniecības attīstībai no Zivju fonda finanšu līdzekļiem"” sākotnējās ietekmes novērtējuma ziņojums**

**(anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Projekta mērķis ir atvieglot Zivju fonda atbalsta pretendentu un Lauku atbalsta dienesta administratīvo slogu, izmantojot Elektroniskās pieteikšanās sistēmu, precizēt attiecināmās izmaksas projektiem paredzētajos iepirkumos, uzlabot projektu iesniegumu iesniegšanas kārtu izsludināšanas un projektu novērtēšanas procedūru, novērst neskaidrības projekta vērtēšanā saistībā ar projekta īstenošanā iesaistītajiem sadarbības partneriem, kā arī mainīt dažus projekta vērtēšanas kritērijus. Tiesību akts stāsies spēkā 2020.gada 1.janvārī. |

|  |  |  |
| --- | --- | --- |
| I. Tiesību akta projekta izstrādes nepieciešamība | | |
| 1. | Pamatojums | Lauksaimniecības un lauku attīstības likuma 5. panta ceturtā daļa |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | 1. Zivju fonda padome (turpmāk – padome) savā līdzšinējā darbībā, lemjot par atbalsta nosacījumiem pirms Zivju fonda pasākumu (turpmāk – pasākumi) izsludināšanas, ir saskārusies ar situācijām, kad, ievērojot finanšu līdzekļu pieejamības un to lietderīgas izmantošanas apsvērumus, nepieciešams ierobežot viena veida iesniedzamo projektu skaitu un noteikt tiem piešķiramā finansējuma apmēru, kā arī noteikt atbalsta maksimālo apmēru viena atbalsta pretendenta pasākumam iesniegtajam projektam vai projektiem un atsevišķām viena veida projekta izmaksu pozīcijām. Pastāvošais tiesiskais regulējums skaidri nenosaka padomei šādas rīcības iespējas, kas ir ļoti svarīgas fonda līdzekļu racionālākai un lietderīgākai izmantošanai, jo aptvertu plašāku (ne tikai viena veida) pretendentu loku un sniegtu lielāku sabiedrisko labumu. Šajā sakarā Ministru kabineta 2010. gada 2. marta noteikumu Nr. 215 „Noteikumi par valsts atbalsta piešķiršanu zivsaimniecības attīstībai no Zivju fonda finanšu līdzekļiem” (turpmāk – noteikumi Nr. 215) 4. punkts jāpapildina ar attiecīgām padomes tiesībām lēmumu pieņemšanai par šādiem jautājumiem. 2. Lai atvieglotu Zivju fonda atbalsta pretendentu un Lauku atbalsta dienesta (turpmāk – LAD) administratīvo slogu un sekmētu labāku sadarbību starp padomi, Zemkopības ministriju un LAD Zivju fonda līdzekļu izmantošanā, ir nepieciešams noteikt, ka turpmāk visi atbalsta pretendenti projektu iesniegumus, maksājuma pieprasījumus un citus dokumentus Zivju fonda finansējuma saņemšanai iesniedz, izmantojot LAD Elektroniskās pieteikšanās sistēmu (turpmāk – EPS). Tas nozīmē, ka atbalsta pretendentiem projektu pieteikumus pasākumiem vairs nebūs iespējams iesniegt LAD personīgi, nosūtot pa pastu vai uz LAD e-pasta adresi, tāpēc visā noteikumu Nr. 215 tekstā jāizdara grozījumi par dokumentu iesniegšanu, izmantojot tikai EPS. Plānots, ka EPS atvieglos atbalsta pretendentiem pieteikumu aizpildīšanu un pārraudzību. EPS pieteikumu aizpildīšanas process būs vienkāršots un papildināts ar papildu skaidrojošo informāciju, kā arī būs pieejama papildu informācija par iesniegto pieteikumu apstrādi – dažādām problēmām vai atbalsta izmaksu. 3. Ņemot vērā nepieciešamību uzlabot prasības un kārtību saistībā ar Zivju fonda atbalsta saņemšanu organizētajiem iepirkumiem, noteikumos Nr.215 ir skaidri jānorāda, kādi nosacījumi jāievēro atbalsta pretendentiem, iesniedzot LAD EPS saistībā ar projekta iesniegumā minēto pasākumu organizētās iepirkuma procedūras apliecinošus dokumentus. Plānots, ka biedrības kopā ar projekta iesniegumu iesniegs cenu aptauju. Savukārt, ja atbalsta pretendents būs publiska persona vai tās iestāde, iepirkuma dokumentus, kas saistīti ar preces iegādi vai pakalpojumu, iesniegs kopā ar projekta iesniegumu vai projekta iesniegumam pievienos informāciju par tirgus cenu izpēti un iepirkuma dokumentus iesniegs sešu mēnešu laikā pēc dienas, kad stājies spēkā lēmums par projekta iesnieguma apstiprināšanu, bet ne vēlāk kā piecu darbdienu laikā pēc iepirkuma procedūras pabeigšanas. Šāda kārtība attiecībā uz atbalsta pretendentu – publisku personu vai tās iestādi – paredzēta tādēļ, ka iepirkumi saskaņā ar Publisko iepirkuma likumu ir sarežģīti, un, tā kā atbalsta saņēmējs iepriekš nevar zināt, vai viņa projekts tiks apstiprināts, šāda kārtība tam neuzliks lieku administratīvo slogu, tomēr cenu noskaidrošana būs jāorganizē ikvienam atbalsta pretendentam. Paredzēts, ka tad, ja publiskā iepirkuma procedūrā ir saņemts viens piedāvājums, atbalsta pretendents dienestā iesniedz dokumentus, kas pierāda preču, pakalpojumu vai būvniecības līgumcenas pamatotību un atbilstību tirgus cenai. Šāda pieeja nodrošinātu lielāku izvēles brīvību projekta iesniedzējam, jo viņš var izvēlēties, vai konkrētais dokuments, kas pierāda atbilstību tirgus cenai, ir eksperta slēdziens, informācija no piegādātāja tīmekļvietnes, reklāmas buklets u.tml. Tāpat plānots, ka projekta iesniedzējam – publiskai personai vai tās iestādei – iepirkuma dokumento būs jāiesniedz jebkurā gadījumā, bet tos varēs iesniegt kopā ar projekta iesniegumu vai arī vēlāk. Šāda pieeja ir pretimnākšana publiskajām personām, jo, tā kā tās iepriekš nevar zināt, vai projekts tiks apstiprināts, šāda kārtība tām neuzliks lieku administratīvo slogu. Līdzīga kārtība attiecībā uz iepirkumiem un tirgus cenu izpēti jau vairākus gadus labi darbojas Eiropas Savienības lauksaimniecības un zivsaimniecības fondu projektu iesniegšanā, un projektu iesniedzēji, tostarp pašvaldības, to labi pārzina. 4. Lai izvairītos no neskaidrībām projekta vērtēšanā saistībā ar projekta īstenošanā iesaistītajiem partneriem, plānots papildināt noteikumu Nr.215 6.4. un 6.12. apakšpunktu, nosakot, ka tad, ja projektā paredzēti trešās personas izpildīti darbi, par kuriem netiek maksāts no projektam pieprasītā Zivju fonda finansējuma daļas, atbalsta pretendentam, piesakoties atbalsta saņemšanai, jāiesniedz rakstisks trešās personas apliecinājums par līdzfinansējuma pieejamību šo darbu veikšanai. Apliecinājums projektā plānoto darbu veikšanai, par kuriem netiek maksāts no projektam pieprasītā Zivju fonda finansējuma daļas, nav nepieciešams, ja projekta iesniedzējs tos veic par saviem līdzekļiem. Savukārt projekta iesniegumā (noteikumu Nr. 215 1. pielikums) plānots izteikt jaunā redakcijā attiecīgo sadaļu (B5.6.), lūdzot sniegt sīkākas ziņas par projekta īstenošanā iesaistītajiem partneriem, bet projektu vērtēšanas kritērijam “Citu sadarbības partneru iesaistīšana projekta īstenošanā” (noteikumu Nr.215 2.pielikums) zem kritēriju tabulas plānots pievienot skaidrojumu par to, kas ir uzskatāms par sadarbības partneri. 5. Ņemot vērā nepieciešamību pilnveidot kārtību, kādā LAD izvērtē Zivju fonda atbalsta saņemšanai iesniegtā projekta administratīvos kritērijus saistībā ar turpmāko padomes lēmumu pieņemšanas procesu, izdarāmi vairāki grozījumi līdzšinējā administratīvo kritēriju izvērtēšanas kārtībā. Administratīvo kritēriju izvērtēšana tiek plānota divos posmos. Pirmajā no tiem LAD vērtē trīs administratīvos kritērijus (projekts ir iesniegts noteiktajā termiņā, projektu iesniegumu iesniegšanas kārtas pēdējā dienā atbalsta pretendentam nav nodokļu parādu, kas kopsummā pārsniedz 150 *euro*, un atbalsta pretendenta pārstāvētā institūcija atbilst normatīvā akta par Zivju fonda nolikumu 16. punktā norādītajai institūcijai). Ja projekta iesniegums neatbilst kādam no šiem trim kritērijiem, tā vērtēšanu neturpina, informē projekta iesniedzēju par LAD lēmumu un padome pieņem lēmumu par atteikumu piešķirt atbalstu projektam bez šī projekta izskatīšanas padomes sēdē. Pēc tam LAD turpina pirmo posmu izturējušo projektu izvērtēšanu atbilstoši pārējiem septiņiem administratīvajiem kritērijiem. LAD informē ZM par konstatētām neatbilstībām, kuras padome ņem vērā, izskatot un vērtējot projektu padomes sēdē. Ņemot vērā relatīvi īso termiņu, kādā LAD būs jāizvērtē projektus (15 dienas), paredzēts, ka atbalsta pretendenta iesniegto iepirkuma dokumentu un iepirkuma procedūras atbilstību normatīvo aktu prasībām LAD izvērtēs pēc padomes lēmuma pieņemšanas par atbalsta piešķiršanu atbalsta pretendentam. 6. Padome savā līdzšinējā darbībā ir saskārusies ar situācijām, kad Zivju fonda pasākumam “Zivju resursu aizsardzības pasākumi, ko veic valsts iestādes vai pašvaldības, kuru kompetencē ir zivju resursu aizsardzība (izņemot attiecīgās institūcijas kārtējos izdevumus)” pieteiktajos projektos tiek plānots iegādāties arī motociklus. Tomēr motociklu (izņemot sniega motociklu) sekmīga izmantošana zivju resursu aizsardzībai ir apšaubāma, jo īpaši sarežģīta reljefa apstākļos ūdeņu piekrastē. Ar tiem var pārvietoties tikai viena persona, un tas rada problēmas maluzvejnieku aizturēšanā un pārkāpuma protokola sastādīšanā, kā arī var tikt apdraudēta šīs personas drošība. Šāda situācija neattiecas uz sniega motociklu izmantošanu zivju resursu aizsardzībai ziemas apstākļos uz aizsalušām ūdenstilpēm, jo tajos var droši pārvietoties divi inspektori. Tāpēc paredzēta noteikumu Nr.215 30.3. apakšpunkta normas papildināšana, ierindojot motociklu (izņemot sniega motociklu) iegādi pie neattiecināmām projektu izmaksām. Šī norma attiecināta arī uz mopēdu, ūdens motociklu un triciklu iegādi. 7. Praksē diezgan bieži ir gadījumi, kad padomei atbilstoši noteikumu Nr.215 36.punktam nākas saskaņot mainītās projekta īstenošanas izmaksas, jo tās pārsniedz 10 procentus no kopējās projekta atbalsta summas. Lai atvieglotu padomes darbu, plānots, ka turpmāk ar padomi jāsaskaņo projekta īstenošanas izmaksas, kas palielinātas par vairāk nekā 15 procentiem no kopējās padomes apstiprinātās projekta atbalsta summas, bet projekta īstenošanas izmaksas, kuru palielinājums nepārsniedz 15 procentu no kopējās projekta atbalsta summas vai arī kuras ir samazinātas, jāsaskaņo ar LAD. Turklāt, lai samazinātu (salīdzinot ar padomes apstiprinātajām) projekta īstenošanas izmaksas, LAD pirms saskaņojuma sniegšanas būs jāpārbauda, vai tiks sasniegti projektā paredzētie mērķi un rādītāji. LAD par attiecīgo saskaņojumu mēneša laikā pēc saskaņojuma sniegšanas elektroniski informēs ZM. 8. Padome līdzšinējā praksē ir saskārusies ar situācijām, kad atsevišķi Zivju fonda atbalsta saņēmēji projekta īstenošanai ir saņēmuši atbalstu arī no citu fondu vai investīciju pasākumu finansējuma, bet nav to norādījuši Zivju fonda atbalsta saņemšanai paredzētajā projekta iesniegumā. Zivju fonda padomei, izskatot projektu, ir būtiski zināt, vai projekta iesniedzējs saistībā ar projektu ir saņēmis vai pretendē uz kādu citu finansējumu, kas saistīts ar projektā plānoto investīciju. Šajā nolūkā projekta iesnieguma veidlapa tiek papildināta ar attiecīgu sadaļu, kurā jāsniedz informācija, vai līdz konkrētā projekta iesnieguma iesniegšanas brīdim pretendents pēdējā gada laikā kopš projekta iesnieguma iesniegšanas ir saņēmis publisko finansējumu un (vai) ir iesniedzis projekta iesniegumu par citiem Eiropas Savienības fondu un valsts un pašvaldības finansētajiem investīciju pasākumiem. Ja atbalsta pretendents uz šo jautājumu būs atbildējis apstiprinoši, tam būs jāsniedz informācija un skaidrojums par attiecīgajiem finansējuma avotiem. 9. Dažkārt padomei, izvērtējot atbalsta pretendentu iesniegto projektu pasākumam par zivju resursu pavairošanu un atražošanu publiskajās ūdenstilpēs un ūdenstilpēs, kurās zvejas tiesības pieder valstij, ir jāmeklē papildu informācija par tās ūdenstilpes īpašumtiesību statusu atbilstoši Civillikumam, kurā paredzēts ielaist zivju mazuļus vai kāpurus, jo tas nav ticis norādīts attiecīgā projekta iesniegumā. Šāda informācija padomes ieskatā ir būtiska, jo nosacījumi zivju mazuļu ielaišanai publiskās un privātās ūdenstilpēs ir atšķirīgi. Lai atvieglotu padomes darbu projektu izvērtēšanā, projekta iesnieguma veidlapa papildināta ar jaunu sadaļu, kurā minētā pasākuma projekta iesniedzējam būs jānorāda to ūdeņu nosaukums un īpašumtiesību statuss atbilstoši Civillikumam, kuros plānots īstenot projektu. 10. Ir plānots samazināt projektu vērtēšanas kritērija “Atbalsta pretendenta pieredze, kas liecina par spēju kvalitatīvi īstenot projektu un gūt plānotos rezultātus” īpatsvaru no 20 uz 15 punktiem. Tāpat paredzēts apvienot kritērijus “Sabiedrības daļas lielums, kura būtu ieguvēja projekta īstenošanas rezultātā” un “Sabiedriski noderīga mērķa sasniegšana projekta īstenošanas rezultātā”, izveidojot vienu kritēriju “Sabiedriski noderīga mērķa sasniegšana projekta īstenošanas rezultātā”, kura īpatsvars kopējā vērtējumā būtu 25 punkti. (2. pielikums noteikumiem Nr. 215). Šāds risinājums ļautu padomei, vērtējot projektus, vairāk punktu piešķirt tādiem projektiem, kuru īstenošanas rezultātā tiktu sasniegts sabiedriski noderīgs mērķis, turklāt, lai uzlabotu vērtēšanas procesu, plānots atsevišķus vērtēšanas kritērijus sadalīt apakškritērijos. Paredzēts, ka kritērija “Sabiedriski noderīga mērķa sasniegšana projekta īstenošanas rezultātā” apakškritērijs “projektam ir vietēja (pagasta līmeņa) nozīme” projekta vērtētājs izraudzīsies tad, ja, piemēram, projekta īstenotājs būs kāda pagasta pašvaldība, kas pie tās pārziņā esošas nelielas ūdenstilpes uzstādīs informatīvu stendu. Apakškritēriju “projektam ir novada vai republikas pilsētas līmeņa nozīme” vērtētājs izraudzīsies, ja projekta īstenotājs būs novada vai republikas pilsētas pašvaldība, kura, piemēram, savā pārziņā esošajā vidēja lieluma ūdenstilpē ielaidīs zivju mazuļus. Savukārt apakškritēriju “projektam ir kultūrvēsturiskā novada līmeņa nozīme” piemēros, ja, piemēram, ar kāda reģionālā laikraksta starpniecību sabiedrība tiks informēta par zivsaimniecības aktualitātēm. Visbeidzot, plānots, ka kritēriju “projektam ir valsts līmeņa vai starptautiska līmeņa nozīme ar ilgtermiņa ietekmi” vērtētājs izvēlēsies, ja, piemēram, projekta īstenotājs būs Valsts vides dienests, kura darbinieki īsteno zivju aizsardzības pasākumus visā valsts teritorijā. 11. Tā kā arī Zemkopības ministrija var būt Zivju fonda atbalsta saņēmēja, bet normatīvais akts par Zivju fonda nolikumu nosaka, ka Zemkopības ministrija ir Zivju fonda turētāja, nepieciešams noteikt kārtību, kādā pēc Zivju fonda atbalsta saņemšanas tiek izvērtēta Zemkopības ministrijas īstenotā projekta atbilstība un izmaksāti maksājumi projekta īstenošanā iesaistītajiem preču piegādātājiem un pakalpojumu sniedzējiem. Plānots, ka, tāpat kā citiem Zivju fonda atbalsta saņēmējiem, arī Zemkopības ministrijas īstenotā projekta atbilstību izvērtēs LAD, kurš 10 dienu laikā pēc Zemkopības ministrijas maksājuma pieprasījuma un noteikumu Nr.215 24. punktā minēto dokumentu saņemšanas rakstiski informēs Zemkopības ministriju par neapstiprināto neattiecināmo izdevumu summu, ja maksājuma pieprasījumā iekļautie izdevumi neatbildīs vai tikai daļēji atbildīs Zivju fonda padomes apstiprinātajam projektam. Savukārt Zemkopības ministrija, pamatojoties uz dienesta veikto attiecīgā projekta atbilstības izvērtējumu, norēķināsies ar projekta īstenošanā iesaistītajiem preču piegādātājiem un pakalpojumu sniedzējiem. |
| 3. | Projekta izstrādē iesaistītās institūcijas un publiskas personas kapitālsabiedrības | Zemkopības ministrija, Lauku atbalsta dienests un Zivju fonda padome |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību**  **un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Zivju fonda atbalsta saņēmēji – valsts iestādes, pašvaldības vai citas atvasinātas publiskas personas, biedrības, kuru darbības mērķi saistīti ar zivju resursu izmantošanu un aizsardzību, dabas resursu ilgtspējas nodrošināšanu, kā arī sabiedrības izglītošanu un informēšanu par zivju resursu izmantošanas un aizsardzības tradīcijām un kultūrvēsturiskajiem aspektiem. |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projekta pieņemšana radīs iespēju mērķtiecīgāk un lietderīgāk izlietot Zivju fonda finansējumu, radot priekšnosacījumus Zivju fonda pasākumiem iesniegto projektu kvalitatīvākai izvērtēšanai, kā arī samazinās Zivju fonda atbalsta pretendentu, padomes un LAD administratīvo slogu, jo projektu pieteikumi tiks iesniegti EPS.  Tāpat noteikumu projekta pieņemšana sekmēs rūpīgāk izstrādātu projektu iesniegšanu Zivju fonda atbalsta saņemšanai un veicinās padomes atbalstīto projektu mērķu sasniegšanu.  Zivju fonda atbalsta pretendentiem būs jāvelta vairāk darba kvalitatīvu projektu sagatavošanai, tomēr to atsvērs iespēja projektu iesniegumus un citus dokumentus iesniegt, izmantojot EPS. |
| 3. | Administratīvo izmaksu monetārs novērtējums | Plānots, ka pēc noteikumu projekta apstiprināšanas administratīvo izmaksu samazinājums gada laikā mērķgrupai, ko veido juridiskas personas – Zivju fonda atbalsta pretendenti, gada laikā nepārsniegs 2000 *euro*, jo, lai gan atbalsta pretendentiem, izmantojot EPS, tiks atvieglota projektu un citu dokumentu iesniegšana Zivju fonda atbalsta saņemšanai, kā arī komunikācija ar LAD, tomēr tiem vajadzēs vairāk laika veltīt atbilstošai iepirkumu procesa organizēšanai, apliecinājuma par līdzfinansējuma pieejamību sagatavošanai un sīkāku ziņu sniegšanai par projekta īstenošanā iesaistītajiem sadarbības partneriem.  LAD administratīvo izmaksu aprēķins:  1) pašlaik LAD viena projekta pieņemšanai un apstrādei vidēji nepieciešamais laiks vienam darbiniekam vidēji nepārsniedz 1 stundu.  Referenta darba samaksas stundas likme ar nodokļiem ir 8,94 *euro* (avots – Valsts ieņēmumu dienesta dati “Informācija par darba vietām 2019.gada jūnijā atbilstoši profesiju klasifikatoram”).  Gadā Zivju fonda atbalsta saņemšanai vidēji tiek iesniegti 140 projekti.  Tādējādi LAD viena gada projektu pieņemšanas un apstrādes izmaksas pašlaik ir šādas:  1 x 8,94 x 140 = 1251,60 *euro*;  2) tiek pieņemts, ka pēc noteikumu projekta apstiprināšanas LAD, izmantojot EPS, viena projekta pieņemšanai un apstrādei vidēji nepieciešamais laiks vienam darbiniekam vidēji nepārsniegs 0,5 stundas.  Referenta darba samaksas stundas likme ar nodokļiem ir 8,94 *euro* (avots – Valsts ieņēmumu dienesta dati “Informācija par darba vietām 2019.gada jūnijā atbilstoši profesiju klasifikatoram”).  Plānots, ka gadā Zivju fonda atbalsta saņemšanai vidēji tiks iesniegti 140 projekti.  Tādējādi LAD viena gada projektu pieņemšanas un apstrādes plānotās izmaksas pēc noteikumu projekta apstiprināšanas būs šādas:  0,5 x 8,94 x 140 = 625,80 *euro*.  LAD viena gada administratīvo izmaksu ietaupījums pēc noteikumu projekta apstiprināšanas tiek plānots šāds:  1251,60 – 625,80 = 625,80 *euro.* |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |  |  |
| --- | --- | --- |
| VI. Sabiedrības līdzdalība un komunikācijas aktivitātes | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Noteikumu projekta izstrādes gaitā notikušas konsultācijas ar Zivju fonda padomi, kuras sastāvā ir valsts institūciju pārstāvji, Latvijas Pašvaldību savienības pārstāvis, kā arī Latvijas zvejniekus un makšķerniekus pārstāvošo nevalstisko organizāciju pārstāvji. |
| 2. | Sabiedrības līdzdalība projekta izstrādē | Noteikumu projekts apspriests Zivju fonda padomes 06.06.2019. un 31.01.2019.sēdē, kā arī nosūtīts priekšlikumu sniegšanai padomes locekļiem 2019.gada jūnijā.  Informācija par noteikumu projektu bija ievietota tīmekļvietnē www.zm.gov.lv sabiedriskajai apspriešanai no 2019. gada 21. augusta līdz 5. septembrim. |
| 3. | Sabiedrības līdzdalības rezultāti | Sabiedriskās apspriešanas laikā iebildumi un priekšlikumi par noteikumu projektu netika saņemti. |
| 4. | Cita informācija | Nav. |

|  |  |  |
| --- | --- | --- |
| VII. Tiesību akta projekta izpildes nodrošināšana un tās ietekme uz institūcijām | | |
| 1. | Projekta izpildē iesaistītās institūcijas | Zemkopības ministrija, Lauku atbalsta dienests un Zivju fonda padome |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Saistībā ar noteikumu projekta izpildi nav nepieciešams veidot jaunas institūcijas, ne arī likvidēt vai reorganizēt esošās.  Noteikumu projekta izpilde neietekmēs institūcijām pieejamos cilvēkresursus. |
| 3. | Cita informācija | Nav. |

Zemkopības ministrs K. Gerhards

Ābele 67027823

[janis.abele@zm.gov.lv](mailto:janis.abele@zm.gov.lv)